C 184/22
BG
Официален вестник на Европейския съюз
25.5.2023 г.
3.11.
ЕИСК подчертава значението на Новия европейски Баухаус за стимулирането на висококачествени и неутрални по отношение на климата строителни материали, както и за използването на дървен материал в строителството.
Понастоящем делът на дървесината като строителен материал в ЕС е само 3 %, което означава, че потенциалът на строителството с дървен материал за смекчаване на изменението на климата далеч не е използван.
Ето защо според ЕИСК мерките за стимулиране на научни изследвания, развойна дейност и иновации, свързани с алтернативни строителни материали в рамките на Новия европейски Баухаус, са важен елемент за възползване от този потенциал.
3.12.
Много често потребителите в строителния сектор все още не са достатъчно запознати като цяло с възможностите за използването му.
В резултат на непълното познаване на дървения материал често той се използва само в ограничена степен.
Поради това ЕИСК счита, че трансферът на ноу-хау в Европа — както е планиран в академията „Нов европейски Баухаус“ — е много важен, и едновременно с това отбелязва, че трябва да се гарантира достатъчно предлагане на съответни модули за образование и допълнителна квалификация и на национално равнище.
Ще бъдат необходими практически обучения и курсове за повишаване на квалификацията при използването на нови устойчиви методи на строителство и строителни материали за всички категории работещи в строителния процес: проектанти, архитекти, инженери, техници, ИТ специалисти и строители.
Само с подходящо обучени хора може да се осъществи зеленият преход.
3.13.
ЕИСК приветства съвместния европейски социален проект RESILIENTWOOD под ръководството на Европейската конфедерация на предприятията от дървопреработвателната промишленост (CEI-Bois) и на Европейската федерация на работниците от строителството и дървообработването (ЕФРСД), чиято цел е да разработи препоръки и насоки за предприятията, професионалното обучение и органите, за да бъдат привлечени млади хора в дърводобивната и дървопреработвателната промишленост в ЕС, да се осъществи адаптация към технологичните промени и да се повиши квалификацията на работниците.
3.14.
ЕИСК счита, че е важно да се публикува специализирана информация, така че всички заинтересовани страни да бъдат подготвени за съвременното технологично ниво на строителството с дървен материал, и да се установят конструктивни и строително-физически стандарти, за да се опрости строителството с дървесина.
3.15.
Директивата за енергийните характеристики на сградите (ДЕХС) е най-важната правна уредба на ЕС за строителния сектор.
Тя задължава държавите членки да определят показатели за сградите, да планират стратегически декарбонизацията на сградния фонд чрез дългосрочни стратегии за саниране и да осъществят допълнителни мерки.
Ето защо ДЕХС е несъмненият политически инструмент, чрез който се определят изискванията и ясните предпоставки за намаляване на въглеродните емисии през целия жизнен цикъл на сградите.
3.16.
Разпоредбите на ДЕХС трябва да бъдат приведени в съответствие с целите за неутралност по отношение на климата и да бъдат посочени най-важните и най-спешните мерки, които трябва да бъдат взети до 2050 г. Действително е важно да се подобри енергийната ефективност на сградите, но без ясно разбиране за цялостния въглероден отпечатък на сградите съществува опасност да не бъдат взети оптималните мерки.
3.17.
ЕИСК приветства предложения през пролетта на 2022 г.
Регламент за екопроектирането на устойчиви продукти като важна стъпка към по-екологосъобразни и кръгови продукти.
Установяването на минимални критерии, като например намаляването на отпечатъка на продуктите върху околната среда и климата, може също така да се прилага успешно и за строителството с дървен материал и да създаде икономически възможности за иновации, въпреки че понастоящем не е включено в регламента.
3.18.
Задължителното отчитане на въглерода за строителния сектор през целия жизнен цикъл ще улесни събирането на данни и определянето на контролни показатели и ще даде възможност на строителния сектор да развие необходимите умения и капацитет.
Трябва да бъдат въведени задължителни минимални стандарти за отделяния въглерод през целия жизнен цикъл, които трябва да се повишават с течение на времето.
ЕИСК отправя искане до Европейската комисия да разработи система за въглеродно сертифициране, която отчита в пълна степен ролята на продуктите от дърво за компенсирането на емисии.
3.19.
ЕИСК призовава държавите членки да участват всестранно в новата инициатива на австрийското и финландското правителство Wood POP, която представлява платформа за ускоряване на политическия диалог относно дървесината и има за цел да мобилизира важни публични и частни заинтересовани страни от дървопреработвателния сектор на национално и регионално равнище и същевременно да подкрепя преориентирането на инвестициите към устойчиви, биотехнологични решения и базирани на дървесина вериги за добавена стойност.